ប៉ាគីស្ថាន​ចោទ​ប្រកាន់​អង្គការ​ក្រៅ​រដ្ឋាភិបាល​មួយ​ចំនួន​ថា​បាន​ជំរុញ​គោលនយោបាយ​បរទេស
កាលពី​ថ្ងៃ​សុក្រ​សប្តាហ៍​មុន​ រដ្ឋ​មន្ត្រី​ក្រសួង​មហាផ្ទៃ​នៃ​ប្រទេស​ប៉ាគីស្ថាន​បាន​ចោទ​ប្រកាន់​អង្គការ​ផ្តល់​ជំនួយ​មួយ​ចំនួន​អំពី​ការ​ពាក់ព័ន្ធ​នឹង​សកម្មភាព​វិទ្ធង្សនា​ (ការ​បំផ្លិច​បំផ្លាញ) ផ្សេងៗ។
អ៊ីស្លាម៉ាបាដ — ប្រទេសប៉ាគីស្ថានបានបិទការិយាល័យរបស់អង្គការ Save the Children ប្រចាំប្រទេសនេះកាលពីថ្ងៃសុក្រ និងបានចោទប្រកាន់អង្គការផ្តល់ជំនួយអន្តរជាតិមួយចំនួនទៀតពីបទបម្រើឲ្យនយោបាយបរទេស។ ក៏ប៉ុន្តែ កាលពីថ្ងៃអាទិត្យ ក្រសួងមហាផ្ទៃប៉ាគីស្ថានបានអនុញ្ញាតឲ្យអង្គការមិនមែនរដ្ឋាភិបាលអន្តរជាតិមួយនេះ បន្តប្រតិបត្តិការរបស់ខ្លួនឡើងវិញ ដោយមិនបានផ្តល់ការពន្យល់អំពីការប្រែក្រឡាសនេះឡើយ។ កាលពីថ្ងៃសុក្រសប្តាហ៍មុន រដ្ឋមន្ត្រីក្រសួងមហាផ្ទៃនៃប្រទេសប៉ាគីស្ថានបានចោទប្រកាន់អង្គការផ្តល់ជំនួយមួយចំនួនអំពីការពាក់ព័ន្ធនឹងសកម្មភាពវិទ្ធង្សនា (ការបំផ្លិចបំផ្លាញ) ផ្សេងៗ។ លោក Chaudhry Nisar Ali Khan បាននិយាយថា ប្រទេសប៉ាគីស្ថានមានភស្តុតាងបញ្ជាក់ថា អង្គការក្រៅរដ្ឋាភិបាលក្នុងស្រុកមួយចំនួនទទួលបានមូលនិធិពីបរទេស ហើយធ្វើការដើម្បីបម្រើគោលនយោបាយបរទេស។ លោកក៏បានចោទប្រកាន់អង្គការអន្តរជាតិជាច្រើនទៀតពីការរំលោភច្បាប់ប្រទេសនេះ និងមិនយកចិត្តទុកដាក់ចំពោះបទបញ្ញត្តដែលបានចែងនៅពេលដែលពួកគេបានចុះបញ្ជី។ កងកម្លាំងប៉ូលិសនៅក្នុងរដ្ឋធានីអ៊ីស្លាម៉ាបាដបានហ៊ុំព័ទ្ធការិយាល័យរបស់អង្គការ Save the Children។ អង្គការនេះបានបដិសេធយ៉ាងម៉ឺងម៉ាត់នូវរាល់ការចោទប្រកាន់អំពីការប្រព្រឹត្តខុសនោះ។ លោក Saeed Ahmed អ្នកនាំពាក្យរបស់អង្គការ Save the Children ប្រចាំប្រទេសប៉ាគីស្ថានបាននិយាយថា ក្រុមរបស់លោកមិនមានចលនាលាក់កំបាំងអ្វីឡើយ។ «ពួកយើងកំពុងធ្វើការបម្រើឲ្យសហគមន៍ប៉ាគីស្ថានក្នុងកិច្ចសហការជាមួយនឹងរដ្ឋាភិបាលប៉ាគីស្ថាន ដើម្បីពង្រឹងសុខភាព និងការអប់រំដល់កុមារ និងក្រុមគ្រួសាររបស់ពួកគេ»។ អង្គការ Save the Children បានប្រតិបត្តិការនៅក្នុងប្រទេសប៉ាគីស្ថានអស់រយៈពេល៣៥ឆ្នាំមកហើយ។ ក៏ប៉ុន្តែ អង្គការសប្បុរសធម៌នេះមានបញ្ហាជាច្រើនចាប់តាំងពីពេលដែលមានប្រតិបត្តិការរបស់សហរដ្ឋអាមេរិក ដែលបានសម្លាប់ អូសាម៉ា ប៊ឹន ឡាដិន (Osama bin Laden)។ របាយការណ៍ស៊ើបអង្កេតមួយរបស់ប៉ាគីស្ថានបាននិយាយថា អង្គការ Save the Children មានចំណងទាក់ទងជាមួយនឹងវេជ្ជបណ្ឌិត Shakil Afridi ដែលត្រូវជាប់ចោទថា ជាភ្នាក់ងាររបស់ CIA ក្នុងការជួយឲ្យរក ឃើញ bin Laden។ អង្គការ Save the Children បានបដិសេធថា ខ្លួនមិនមានទំនាក់ទំនងណាមួយជាមួយនឹងវេជ្ជបណ្ឌិតនោះឡើយ។ ចាប់តាំងពីពេលនោះមក ប្រទេសប៉ាគីស្ថានបានចាប់ផ្តើមមានមន្ទិលសង្ស័យទៅលើក្រុមអង្គការជំនួយបរទេសទាំងនោះ៕